Писмо от Васил Левски до чорбаджи Петко в Карлово, 1871
Бай Петко,

По писмото ми разбирате кой съм и с какви съм цели човек. Следователно да разберете веднъж за [винаги] това ми писмо, защото времето е такова. Ако си родолюбец, то ще разбереш кратките ми думи и ще бъдеш наш приятел. Късо е времето… не си простак, послушай кратките ми думи, което правя към Вас от голямо човеколюбие, и според думите на Исуса Христа, който казва: "Всекиму духу не вярвайте, но изпитайте." Досега ни един карловец не е казал за Вас добро, а че си предател и мъчител сиротинска, [като] доказват [това с] факти. Ако ти правиш всичко това с някаква цел и искаш да кажеш, че не е така, то на думи наордът няма да гледа [вярва], но на дело. Скоро, скоро е денят за общонародното въстание. И на сборното място всеки ще [бъде] [по]викан да даде работата си, според силите на всеки един, както му е казано да върши. У когото няма [който не свърши] работа, грозно ще се наказва, а фамилията му ще бъде изгонена из Българско. Вижте тия два пътя [и] когото обичате, [него] дръжте…

Мислете и правете [действайте], защото в онова време турчинът, щом разбере нашите човешки закони и ги признай, то той ще намери място, равно с българина, а днешните твърдоглави и изедници–българи грозно ще се наказват.

 Източник

 Из сборника "Свята и чиста република: избрани страници от писма на Васил Левски", съставители Иван Унджиев, Никола Кондарев, София, "Наука и изкуство", 1987, с.203

Писма от Васил Левски